text: GARRAF, LA COVA CASSIMANYA - Excursions a peu
  GARRAF, EXCURSIÓ A LA COVA CASSIMANYA
  Hola colla! Us explicaré de la millor manera que pugui l' excursió que avui hem fet pel massís del Garraf. Resulta que el Nani ens ha proposat anar a la cova Cassimanya i, naturalment, hem acceptat amb els ulls tancats. La cova Cassimanya és un dels llocs emblemàtics de les nostres excursions de juventut. Mai hi havíem anat, però sempre que anàvem pel Garraf, a una hora o altra hi sortia la menció d'aquesta cova. Amb el temps, aquest nom havia adquirit una sonoritat musical. És per això que quan ho ha dit només se m'ha acudit una paraula: iapaiapadú!!!!
  Aquí comença el massís del Garraf
  Hem sortit a les vuit de la Colònia i a quarts de nou començàvem l' excursió enfilant-nos per la pujada a la Morella pel cantó de mar, des de més amunt de la Pleta, on hi ha el Centre d'interpretació del Massís del Garraf. El Nani, el Ciscu i jo. Avui el Josep Maria tenia altres compromisos i el Ramon tenia feina amb això del Barça. Feia fresca tot i el cel tant blau. Sigui per la pujada, sigui pel sol, a dalt de la Morella ja hi feia una mica de calor. Hem descansat, ens hem fet fotos i cap avall. Un corriol tot ple de cucs grossos com serps "Abans deien que els cucs anunciaven pluja" ens ha dut per una drecera vertical fins al coll Sostrell.
  La Creu de la Morella, el punt més alt del Garraf
  Pujant a La Morella, el cim més alt del Garraf
  El Coll Sostrell. A sota la Morella en direcció a Begues, a uns cent metres més avall hi ha el coll Sostrell. Quina calor! I sobretot ara que començava altre cop la pujada fins a dalt de les Agulles. Xino xano, ara camino ara m'aturo hem sigut a tocar del cim de les Agulles, al davant de la Desfeta, pràcticament a sobre del Castell d'Eramprunyà. Però abans de fer el cim, segons el GPS, hi havia el trencall per anar a la Cova Cassimanya.
  Ens hem enfilat fins el camí i, allà mateix, hi havia el cim de les Agulles. Hem esmorzat amb els peus penjant per la timba. A sota nostre Gavà i el mar, i cap a l'esquerra el pla del Llobregat i Barcelona, i com muntanyes de joguina, Sant Ramon i Sant Antoni i també el Puig Madrona. No feia un dia clar però es veia quasi tot. La distància alimenta i, si no fos pel sol al cap, potser hi hauríem estat més. Hem esmorzat i hem seguit la nostra ruta pel Garraf.